b'\n_START_ARTICLE_\n\xc5\xbdalioji arbata\n_START_PARAGRAPH_\n\xc5\xbdalioji arbata \xe2\x80\x93 arbata, kuri\xc4\x85 gaminant lapeli\xc5\xb3 oksidacijos procesas sustabdomas po minimalaus laiko. Ryte skinti lapeliai nevytinami, o oksidacija stabdoma kaitinant: naudojant garus (tradicinis japoni\xc5\xa1kas metodas) arba sausai kepinant kar\xc5\xa1tose keptuv\xc4\x97se (tradicinis kini\xc5\xa1kas metodas). Taip i\xc5\xa1saugomos naudingos maistin\xc4\x97s med\xc5\xbeiagos \xe2\x80\x93 vitaminai, mineralin\xc4\x97s med\xc5\xbeiagos, teinai, taninai._NEWLINE_Arbatos lapai paliekami d\xc5\xbei\xc5\xabti pavieniui arba suvynioti \xc4\xaf ma\xc5\xbeus kamuoliukus, jeigu gaminama Parako arbata. Pastarasis procesas u\xc5\xbeima daug laiko ir da\xc5\xbeniausiai taikomas tik auk\xc5\xa1tesn\xc4\x97s kokyb\xc4\x97s Pekoe arbatoms. Arbata da\xc5\xbeniausiai apdorojama pra\xc4\x97jus 1-2 dienoms po derliaus nu\xc4\x97mimo.'